SHERIA ILIONZISHA BODI YA MIKOPO YA SERIKALI ZA MITAA

Bodi ya Mikopo ya Serikali za Mitaa ilianzishwa kama Bodi ya Halmashauri (Local Councils Board) chini ya Sheria ya Serikali za Mitaa namba 333 ya mwaka 1953. Bodi hiyo ilikuwa na lengo la kusaidia Mamlaka za Serikali za Mitaa (MSM) ambapo Mamlaka hizo zilitoa michango ya kuendesha Bodi hiyo. Michango hiyo ilitumika kukopesha Mamlaka hizo katika miradi yenye manufaa kwa jamii kama vile shule, vituo vya afya, ujenzi wa nyumba za watumishi, majengo ya Utawala na n.k. Michango pia ilitumika kukopesha Mamlaka za Serikali za Mitaa ili kushughulikia masuala ya dharura na majanga.

Mwaka 1965, kifungu cha xii cha Sheria ya Serikali za Mitaa kilifanyiwa marekebisho kuruhusu uanzishwaji wa Bodi ya Mikopo ya Serikali za Mitaa ambapo Halmashauri za Miji ziliingizwa ili kuweza kuchangia na kunufaika na huduma zinazotolewa na Bodi. Awali Halmashauri za Miji zilikuwa zikichangia kupitia Bodi ya Mikopo ya Mamlaka za Miji.

Kuanzia mwaka 1965 mpaka 1972, Bodi ya Mikopo ilikuwa ikitoa huduma kwa Mamlaka za Serikali za Mitaa kwa malengo mbalimbali. Baadhi ya mafanikio yaliyopatikana katika kipindi hicho ni ujenzi wa majengo ya utawala katika Halmashauri za Majiji ya Mwanza na Mbeya, Manispaa za Moshi na Morogoro. Majengo mengine ya Utawala yaliyojengwa kwa fedha zilizokopwa kutoka Bodi ya Mikopo Serikali za Mitaa ni katika Halmashauri za Wilaya za Arumeru, Mbulu, Nzega na Rungwe.

Bodi ya Mikopo ilivunjwa mwaka 1972 na kuanzishwa tena mwaka 1986 chini ya kifungu cha 56 cha Sheria ya Fedha za Serikali za Mitaa, Sura 290 iliyofanyiwa mapitio mwaka 2002. Madhumuni makubwa ya kuundwa kwa Bodi ni kutoa mikopo yenye masharti nafuu kwenye Mamlaka za Serikali za Mitaa. Kimuundo, Bodi ipo chini ya Ofisi ya Rais, Tawala za Mikoa na Serikali za Mitaa ikiwa imepewa sehemu ya madaraka (semi-autonomy) ya kuendesha shughuli zake kwa mujibu wa Sheria iliyounda Bodi. Kwa msingi huo Bodi chini ya Kifungu cha 60 cha Sheria ya Fedha za Serikali za Mitaa, Sura 290 inatakiwa kutekeleza majukumu yafuatayo;

a) Kupokea, kusimamia na kuwekeza fedha za Bodi,

b) Kuzikopesha fedha Mamlaka za Serikali za Mitaa ili kutekeleza miradi ya maendeleo na ya utoaji wa huduma,

c) Kutoa msaada wa kifedha kwenye Mamlaka za Serikali za Mitaa kwa njia ya ruzuku, dhamana (guarantees) au kwa namna nyingine,

d) Kutoa na kuendesha huduma kwa niaba au kwa faida ya Mamlaka za Serikali za Mitaa.